Imtella' Lulju 6, 2021 - Aġġornata 6 Ta' Lulju, 2021 12:04pm Riċerkaturi fl-Islanda sabu li l-prova li saret tal-four day week li wasslet biex bosta ħaddiema jaħdmu sigħat inqas tax-xogħol kienet "suċċess kbir". Matul dawn il-provi li saru l-2015 u l-2019, il-ħaddiema tħallsu l-istess ammont għal sigħat anqas. Ir-riċerkaturi sabu li l-produttività baqgħet l-istess jew tjiebet fil-maġġoranza tal-postijiet tax-xogħol. Bħalissa għaddejjin provi oħrajn madwar id-dinja, fosthom fi Spanja u fi New Zealand. Fl-Islanda, il-provi li saru mill-Kunsill tal-belt ta' Reykjavik u eventwalment mill-gvern ċentrali kienu jinkludu aktar minn 2,500 ħaddiem, li jammontaw għal madwar wieħed fil-mija tas-suq tax-xogħol. Ir-riċerkaturi qalu li ħafna mill-ħaddiema bdew jaħdmu bejn 35 jew 36 siegħa fil-ġimgħa. Dawn il-provi wasslu biex l-unions innegozjaw mill-ġdid il-prattiċi tax-xogħol u issa 86% tas-suq tax-xogħol fl-Islanda jew qed jaħdem sigħat inqas għall-istess salarju jew se jingħata dan id-dritt. Ir-riċerkaturi qalu li l-ħaddiema rrapportaw li qed iħossuhom inqas stressjati u qalu li tjiebet saħħithom u l-bilanċ bejn ix-xogħol u l-ħajja. Id-Direttur tar-Riċerka Will Stornage qal li dan l-istudju wera li l-ikbar prova fid-dinja ta' sigħat anqas ta' xogħol fil-ġimgħa fis-settur pubbliku kien ta' suċċess kbir. "Dan juri li s-settur pubbliku huwa għatxan biex ikun pijunier għal ġimgħa inqas ta' xogħol", qal Stornage. Ir-riċerkaturi żiedu jgħidu l-ġimgħa ta' xogħol b'inqas sigħat turi li mhux biss huwa possibbli li l-ħaddiema jaħdmu inqas fiż-żminijiet tal-lum, iżda li din il-bidla progressiva hija possibbli wkoll. Spanja wkoll qed taħdem fuq proġett pilota ta' erbat ijiem fil-ġimgħa xogħol, parti minnhom kumpaniji li b'xi mod kienu milquta mill-isfidi tal-pandemija. Fi New Zealand ukoll, Unilever qed tagħti l-opportunità lill-ħaddiema tagħha li jaħdmu 20% inqas mingħajr ma tnaqqasilhom is-salarju. F'Mejju li għadda, rapport ikkummissjonat mill-kampanja li timbotta l-idea tal-4 Day Week qalet li din il-miżura tista' tnaqqas sostanzjalment it-tniġġis fir-Renju Unit.